Coba jelasin Penggambaran dari The Hunger Games: Mockingjay – Part 2 dalam bahasa melayu dong

Penggambaran filem ini bermula pada 23 September 2013 di Atlanta dan berakhir pada 20 Jun 2014, di Berlin, Jerman; kedua-dua bahagian dirakam secara berterusan. Pada bulan Oktober 2013, penggambaran mengambil tempat di Rockmart, Georgia. Selepas berehat seketika untuk mempromosi The Hunger Games: Catching Fire, penggambaran bersambung pada 2 Disember 2013. Pada 14 Disember 2013, penggambaran dijalankan di Marriott Marquis di Atlanta. Pada 18 Disember, penggambaran bermula di Caldwell Tanks, Newnan, Georgia.

Philip Seymour Hoffman yang melakonkan watak Plutarch Heavensbee meninggal dunia pada 2 Februari 2014. Ketika kematiannya, beliau telah selesai menjalani penggambaran babaknya untuk Part 1 dan ada seminggu lagi untuk penggambaran Part 2; Lionsgate kemudiannya mengeluarkan kenyataan bahawa majoriti babak Hoffman telah selesai dan tarikh tayangan Part 2 tidak akan terkesan. Ia pada awalnya diumumkan bahawa Hoffman akan dicipta semula secara digital untuk babak utama yang melibatkan wataknya yang belum menjalani penggambaran.

Pada 18 April 2014, Nina Jacobson mengumumkan bahawa penggambaran di Atlanta telah selesai; pada hari berikutnya, Francis Lawrence mengumumkan bahawa produksi itu akan bergerak ke Eropah. Ia juga diumumkan bahawa babak pertempuran akan dirakam di Paris dan Lapangan Terbang Berlin Tempelhof di Berlin. Penggambaran bermula pada 7 Mei di Paris dimana Jennifer Lawrence dan Hemsworth dilihat menjalani penggambaran bersama-sama pelakon tambahan.

Pada 9 Mei, penggambaran mengambil tempat di Noisy le Grand, Paris dimana Jennifer Lawrence, Hutcherson dan Claflin dilihat berada di set. Ia merupakan lokasi yang sama dimana filem Brazil (1985) dirakam 30 tahun lebih awal.

Menjelang akhir bulan Mei, barisan pelakon dan krew menjalani penggambaran di beberapa lokasi di Berlin dan Brandenburg, Jerman. Di Rüdersdorf, Brandenburg, krew menjalani penggambaran yang memaparkan Daerah Lapan di sebuah kilang lama simen. Babak untuk Daerah Dua menjalani penggambaran di Lapangan Terbang Berlin Tempelhof dengan Lawrence dan Hutcherson dilihat berada di set. Sebuah agensi pemilihan pelakon Jerman mengambil 1,000 pelakon tambahan yang berwarganegara asing (Afrika, Asia, Eropah Selatan dan Turki) untuk menjalani penggambaran di Studio Filem Babelsberg.